Nordjyllands Politi anholdte i går fire personer for drabet på en 58-årig mand i Gunderup. I dag blev tre af de sigtede personer fremstillet i grundlovsforhør, hvor de alle nægtede sig skyldig. Den sidste person var ikke til stede i Retten i Hjørring i dag på grund af hans psykiske tilstand. Mordet på den 58-årige mand beskrives som værende af rå og voldlig karakter, og det er da også en tydeligt påvirket familie til den afdøde, der i dag snakkede med Ekstra Bladet. - Det er meget, meget forfærdeligt, siger et familiemedlem til den dræbte. Det kvindelige familiemedlem har på nuværende tidspunkt ikke en idé om, hvilket motiv der ligger bag drabet. - Vi ved ikke noget. Vi ved kun det, der står i pressen, udtaler hun. Den afdøde mand er far til tre børn. Derudover var han svært ramt af sygdommen KOL. En sygdom, der er opstået gennem et tideligere arbejde som svejser.

Opsummering:
Lørdag blev en 58-årig mand dræbt i Gunderup, og i dag nægtede de sigtede i sagen sig skyldig.